Author: MUDr. Nadežda Stowaserová
Last saved by: agenda0
Company: MZ SR

P r e d k l a d a c i a    s p r á v a

	Ministerstvo spravodlivosti SR je na základe uznesenia vlády SR č. 96 zo dňa 8. februára 1994 gestorom pre vykonávanie Európskeho dohovoru na zabránenie mučenia a neľudského či ponižujúceho zaobchádzania alebo trestania (ďalej „Európsky dohovor“). V súlade  s článkom 1 Európskeho dohovoru bol vytvorený Výbor CPT (Európsky výbor na zabránenie mučenia a neľudského alebo ponižujúceho zaobchádzania alebo trestania), ktorý prostredníctvom pravidelných návštev v jednotlivých krajinách preveruje zaobchádzanie s osobami zbavenými slobody a cieľom je  posilniť ich ochranu. 

	V rámci druhej periodickej návštevy  Slovenskej republiky Výbor CPT   navštívil v termíne od 9. - 18. októbra 2000  dve zariadenia v pôsobnosti Ministerstva práce, sociálnych vecí a rodiny SR  (Domov sociálnych služieb pre deti a dospelých s postihnutím v Okoči a Domov sociálnych služieb pre ženy s postihnutím vo Veľkom Bieli). Zaobchádzanie s dvomi konkrétnymi osobami v týchto zariadeniach, trpiacimi duševnými poruchami a poruchami správania, označil Výbor CPT za neľudské a ponižujúce.

	Ministerstvo spravodlivosti SR ako gestor vypracovalo Informatívnu správu o zistených nedostatkoch v zariadeniach sociálnych služieb a o prijatých a navrhovaných opatreniach, ktorú predložilo na rokovanie vlády SR. K informatívnej správe bolo prijaté uznesenie č. 21 z 10. januára 2001

	Ministerstvo zdravotníctva SR  na  základe uvedeného uznesenia predkladá na rokovanie  vlády SR   Návrh systémového riešenia dlhodobého poskytovania ústavnej starostlivosti klientom s duševnými poruchami a poruchami správania, ako informatívny materiál. Ministerstvo financií SR v rámci  pripomienkového konania malo k predloženému  návrhu zásadne pripomienky,  ktoré boli  medzirezortne prerokované. Pripomienky boli akceptované  a v návrhu uznesenia predloženého materiálu boli zapracované. Materiál sa predkladá  na rokovanie vlády SR bez rozporu. 
  
Za  účelom okamžitého  skvalitnenia  poskytovanej zdravotnej starostlivosti  obyvateľom  zariadení sociálnych služieb boli prijaté konkrétne opatrenia, v zmysle  odborného usmernenia, ktoré bolo vypracované MZ SR v spolupráci s MPSVR SR. Úloha  C.4  uznesenia  vlády SR  č. 21 z 10.januára 2001 bola splnená.